+-----------------------------------------------------------------------+
| 9. การควบคุมภายใน                                                      |
+-----------------------------------------------------------------------+

คณะกรรมการบริษัท ให้ความสำคัญในการจัดให้มีระบบการควบคุมภายใน และการตรวจสอบภายใน
โดยมอบหมายให้คณะกรรมการตรวจสอบ ซึ่งประกอบด้วยกรรมการอิสระ จำนวน 3 ท่าน
ให้ดูแลระบบการควบคุมภายในของบริษัทฯ ให้มีประสิทธิภาพเพียงพอ
และถูกต้องตามหลักการของการกำกับดูแลกิจการที่ดี มีความโปรงใส ถูกต้องและเชื่อถือได้

ทั้งนี้ หลักการและสาระสำคัญของการประเมินความเพียงพอของระบบการควบคุมภายใน
โดยพิจารณาแนวทางการควบคุม 5 ด้าน คือ

1.  สภาพแวดล้อมการควบคุม

คณะกรรมการบริษัท มีบทบาทสำคัญในการกำหนดวิสัยทัศน์ พันธกิจ นโยบาย
และแผนกลยุทธ์ไว้อย่างชัดเจน เพื่อเป็นแนวทางในการปฏิบัติงานของฝ่ายบริหาร และพนักงาน
ประกอบกับมีการทบทวนการปฏิบัติงานอย่างสม่ำเสมอเพื่อให้การปฏิบัติงานเป็นไปตามเป้าหมายขององค์กร

2.  การประเมินความเสี่ยง

เพื่อให้การควบคุมภายในมีประสิทธิภาพ บริษัทฯ มีคณะเจ้าหน้าที่บริหารความเสี่ยง
มีหน้าที่สนับสนุนข้อมูล และรายงานความเสี่ยง ให้คณะกรรมการบริหารความเสี่ยง
และคณะกรรมการบริษัทรับทราบ โดยพิจารณาปัจจัยสภาพแวดล้อมที่เปลี่ยนแปลงไป ซึ่งบริษัทฯ
ได้จัดทำทะเบียนความเสี่ยงระดับองค์กร โดยกำหนดปัจจัยความเสี่ยง
การควบคุมความเสี่ยงที่ดำเนินการ แผนจัดการความเสี่ยง รายละเอียดจะอยู่ในหัวข้อปัจจัยเสี่ยง

3.  กิจการการควบคุม

บริษัทฯ มีการกำหนดขอบเขตอำนาจหน้าที่การทำงานในด้านต่างๆ ซึ่งคณะกรรมการบริษัท
ได้แต่งตั้งคณะกรรมการชุดย่อย 4 คณะ อันได้แก่ คณะกรรมการตรวจสอบ
คณะกรรมการบรรษัทภิบาล คณะกรรมการบริหารความเสี่ยง
และคณะกรรมการสรรหาและกำหนดค่าตอบแทน เพื่อทำงาน และมีการสอบทานงานระหว่างกัน
โดยเฉพาะคณะกรรมการตรวจสอบ มีการกำหนดแผนการตรวจสอบภายใน
ซึ่งมีความเป็นอิสระจากฝ่ายจัดการทำหน้าที่สอดส่อง และติดตามหน่วยงานต่างๆ
ตลอดจนให้ข้อเสนอแนะ เพื่อให้มีการควบคุมภายในที่เพียงพอ
และมีประสิทธิภาพตามหลักการควบคุมภายในที่ดี

ทั้งนี้ บริษัทฯ มีการกำกับดูแลให้การดำเนินการต่างๆ ของบริษัทฯ สอดคล้องกับกฎหมาย
กฎระเบียบข้อบังคับต่างๆ ที่เกี่ยวข้อง

4.  สารสนเทศการสื่อสาร

บริษัทฯ มีการพัฒนาระบบสาระสนเทศ และระบบฐานข้อมูลภายในอย่างต่อเนื่อง
เพื่อให้พนักงานใช้เป็นช่องทางในการสื่อสารภายใน
ประกอบกับให้พนักงานสามารถเข้าถึงข้อมูลที่เกี่ยวข้องกับการปฏิบัติงาน
และขณะเดียวกันมีการเผยแพร่ข้อมูลผ่านทางเว็บไซต์ของบริษัทฯ เพื่อให้ผู้ถือหุ้นและนักลงทุน
สามารถได้ทราบข้อมูลของบริษัทฯ ได้ตลอดเวลา
รวมถึงการเปิดเผยข้อมูลผ่านระบบของตลาดหลักทรัพย์แห่งประเทศไทย
จัดประชุมนักวิเคราะห์หลักทรัพย์ทุก 6 เดือน และการแถลงข่าวผ่านสื่อมวลชน

5.  การติดตามและประเมินผล

บริษัทฯ มีการติดตามการปฏิบัติตามเป้าหมายที่ระบุไว้ในแผนการปฏิบัติการประจำปีอย่างต่อเนื่อง
โดยมีการรายงานความคืบหน้าผลการปฏิบัติงานผ่านการประชุมคณะกรรมการบริหาร
และนำเสนอให้กรรมการบริษัทรับทราบในการประชุมคณะกรรมการบริษัท เป็นประจำทุกไตรมาส

แผนการตรวจสอบภายใน ประจำปี 2555

-   ครั้งที่ 1/2555 หน่วยงาน : โรงกรองน้ำบางปะอิน

เป็นการตรวจสอบเรื่องความเพียงพอและประสิทธิผลของระบบการควบคุมภายใน โดยมีวัตถุประสงค์
เพื่อให้ความเชื่อมั่นอย่างสมเหตุสมผลต่อความพอเพียง
และประสิทธิผลของระบบการควบคุมภายในของโรงกรองน้ำบางปะอิน
จากการตรวจสอบสามารถสรุปได้ว่า
โรงกรองน้ำบางปะอินมีการกำหนดแนวทางการปฏิบัติงานของแต่ละกระบวนการแต่ยังไม่ได้รับการอนุมัติอย่างเป็นทางการโดยผู้มีอำนาจ
ประกอบกับการสื่อสารนโยบายและแนวทางการปฏิบัติงานที่กำหนดระหว่างผู้บริหารกับพนักงานแต่ละส่วนงานในโครงการไม่เพียงพอ
ซึ่งอาจจะกระทบต่อประสิทธิผลของระบบการควบคุมภายในของโครงการ

-   ครั้งที่ 2/2555 หน่วยงาน : ฝ่ายการตลาด

เป็นการตรวจสอบเรื่องการขยายกลุ่มผู้ใช้น้ำรายใหม่
โดยมีวัตถุประสงค์เพื่อให้มั่นใจว่ามีกระบวนการบริหารจัดการ
และการควบคุมที่เพียงพอในการขยายกลุ่มผู้ใช้น้ำรายใหม่
จากการตรวจสอบสามารถสรุปได้ว่าการขยายกลุ่มผู้ใช้น้ำรายใหม่มีกระบวนการบริหารจัดการและการควบคุมภายในที่เพียงพอและมีประสิทธิผล
โดยมีการจัดทำแผนการขยายกลุ่มผู้ใช้น้ำรายใหม่
มีการกำหนดความรับผิดชอบในการจัดทำทะเบียนผู้ใช้น้ำรายใหม่
มีการตรวจสอบความถูกต้องครบถ้วนของทะเบียนผู้ใช้น้ำรายใหม่
มีการกำกับดูแลและติดตามการปฏิบัติงานของพนักงานให้เป็นไปตามแผนงาน
และมีการจัดทำรายงานผลการปฏิบัติงานให้ผู้บริหารรับทราบอย่างสม่ำเสมอเพื่อติดตามความคืบหน้าของงาน

-   ครั้งที่ 3/2555 หน่วยงาน : ฝ่ายพัฒนาธุรกิจ

เป็นการตรวจสอบเรื่องการบริหารจัดการโครงการใหม่เกี่ยวกับการบำบัดน้ำเสีย
และธุรกิจพลังงานทางเลือก ประกอบกับความพร้อมของการดำเนินโครงการ
โดยมีวัตถุประสงค์เพื่อให้มั่นใจว่าการจัดทำแผนโครงการบำบัดน้ำเสียชุมชน
และธุรกิจพลังงานทางเลือก มีกระบวนการควบคุม การกำกับดูแล
และการบริหารจัดการความเสี่ยงที่เพียงพอเหมาะสมในการดำเนินโครงการนั้นๆ
จากการตรวจสอบสามารถสรุปได้ว่า การพัฒนาโครงการบำบัดน้ำเสีย
และโครงการธุรกิจพลังงานทางเลือกมีกระบวนการควบคุมภายใน
และการบริหารจัดการความเสี่ยงที่เพียงพอ
โดยมีเครื่องมือที่ใช้บริหารจัดการในแต่ละกิจกรรมของกระบวนการปฏิบัติงานที่จะสามารถบรรลุผลการปฏิบัติงานตามที่คาดหวังได้

-   ครั้งที่ 4/2555 หน่วยงาน : ส่วนบริหาร บริษัท ประปาปทุมธานี จำกัด

  ส่วนทรัพยากรบุคคลและบัญชี บริษัท ไทยวอเตอร์ โอเปอเรชั่นส์ จำกัด

เป็นการตรวจสอบเรื่องการพัฒนาศักยภาพบุคลากร
โดยมีวัตถุประสงค์เพื่อให้มั่นใจว่าการฝึกอบรมเพื่อพัฒนาศักยภาพของบุคลากรสอดคล้องกับการขยายธุรกิจ
จากการตรวจสอบสามารถสรุปได้ว่า
บริษัททั้งสองมีกระบวนการฝึกอบรมเพื่อพัฒนาศักยภาพของบุคลากรตามควร โดยบริษัท
ประปาปทุมธานี จำกัด
เน้นที่การพัฒนาบุคลากรตามแผนพัฒนาบุคลากรรายตำแหน่งซึ่งจัดทำข้อมูลการประเมิน Competency
รายบุคคล และบริษัท ไทยวอเตอร์ โอเปอเรชั่นส์ จำกัด มีการพัฒนาบุคลากร 6 ด้าน
ซึ่งผู้บริหารจะให้ความสำคัญกับการทบทวนและพัฒนากากรปฏิบัติงาน
มีการกำหนดเป้าหมายเกี่ยวกับการพัฒนาพนักงาน มีการจัดทำแผนการฝึกอบรมและสัมมนาประจำปี

-   ครั้งที่ 5/2555 หน่วยงาน : ฝ่ายทรัพยากรบุคคลและธุรการ

เป็นการตรวจสอบเรื่องการพัฒนาศักยภาพบุคลากร
โดยมีวัตถุประสงค์เพื่อให้มั่นใจว่าการฝึกอบรมเพื่อพัฒนาศักยภาพของบุคลากรสอดคล้องกับการขยายธุรกิจ
จากการตรวจสอบสามารถสรุปได้ว่าการพัฒนาศักยภาพบุคลากรของฝ่ายทรัพยากรบุคคลและธุรการสอดคล้องกับการขยายธุรกิจ
และเป็นไปตามเป้าหมายที่ฝ่ายบริหารคาดหวัง
โดยมีเครื่องมือที่ใช้บริหารจัดการในแต่ละกิจกรรมของกระบวนการปฏิบัติงานที่จะสามารถบรรลุผลการปฏิบัติงานตามที่คาดหวังได้
มีการจัดทำแผนพัฒนารายตำแหน่ง

-   ครั้งที่ 6/2555 หน่วยงาน : โรงกรองน้ำทั้ง 5 แห่ง

เป็นการตรวจสอบเรื่องการปฏิบัติงานตามแผนฉุกเฉิน
โดยมีวัตถุประสงค์เพื่อประเมินความเพียงพอและความมีประสิทธิผลของกระบวนการบริหารจัดการการปฏิบัติงานตามแผนฉุกเฉินของโรงกรองน้ำแต่ละแห่ง
จากการตรวจสอบสามารถสรุปได้ว่าการปฏิบัติตามแผนกฉุกเฉินของโรงกรองน้ำทั้ง 5 แห่ง
ยังอยู่ในระหว่างดำเนินการตามนโยบายที่ฝ่ายบริหารคาดหวัง มีการจัดทำคู่มือการปฏิบัติงาน
(Operation Manual) แผนฉุกเฉินกรณีต่างๆ (Emergency Plan)
และในขณะนี้อยู่ในระหว่างการจัดทำคู่มือการจัดการเหตุการณ์ (Incident Management)
เพื่อให้การบริหารเหตุการณ์ของโรงกรองน้ำทุกแห่งปฏิบัติไปในแนวทางเดียวกัน

ทั้งนี้ จากการตรวจสอบภายในทุกครั้งผู้ตรวจสอบภายในมีการหารือ
แลกเปลี่ยนความคิดเห็นร่วมกันกับฝ่ายบริหารและผู้ปฏิบัติงานที่ได้รับการตรวจสอบ
ชี้แจงข้อเท็จจริงจากการตรวจสอบ และให้ข้อเสนอแนะการดำเนินการ
เพื่อนำไปปรับปรุงแก้ไขกระบวนการปฏิบัติ
เพื่อให้งานบรรลุผลสำเร็จได้อย่างมีประสิทธิภาพมากยิ่งขึ้น
ประกอบกับมีการติดตามผลการตรวจสอบภายในตามที่ได้เสนอแนะฝ่ายบริหารไปแล้วนั้น
ว่าได้มีการนำไปปฏิบัติ ปรับปรุงแก้ไขอย่างมีประสิทธิผลหรือไม่เพียงใด

บริษัทฯ ให้ความสำคัญต่อการตรวจสอบภายในขององค์กรเป็นอย่างยิ่ง
โดยอาศัยการพิจารณาจากข้อมูลการประเมินความเสี่ยงระดับองค์กร และการวิเคราะห์งบ
เพื่อกำหนดเป็นแผนงานตรวจสอบ
โดยมุ่งเน้นความเพียงพอและความมีประสิทธิผลของระบบการควบคุมภายในและการบริหารจัดการความเสี่ยงของบริษัท
นอกจากนี้บริษัทฯ มีกระบวนการติดตามผลการดำเนินงานผ่านระบบการตรวจติดตามระบบคุณภาพ
และสิ่งแวดล้อมภายในบริษัทฯ ตามมาตรฐานสากล ISO 9001 : 2008 และ ISO 14001 :
2004 อย่างต่อเนื่อง

รายงานคณะกรรมการตรวจสอบต่อผู้ถือหุ้น

คณะกรรมการตรวจสอบได้ปฏิบัติหน้าที่ตามขอบเขตความรับผิดชอบในภารกิจที่ได้รับมอบหมายจากคณะกรรมการบริษัทอย่างเป็นอิสระในการให้ความเห็นและข้อเสนอแนะเพื่อประโยชน์ต่อผู้มีส่วนได้เสียทุกฝ่ายอย่างเท่าเทียม
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบ
โดยได้จัดทำเป็นกฎบัตรของคณะกรรมการตรวจสอบ ซึ่งลงนามอนุมัติจากประธานกรรมการบริษัท
มีการระบุขอบเขตหน้าที่ความรับผิดชอบ ตามประกาศตลาดหลักทรัพย์แห่งประเทศไทย

คณะกรรมการตรวจสอบของบริษัท น้ำประปาไทย จำกัด (มหาชน) (บริษัทฯ)
โดยการแต่งตั้งของคณะกรรมการบริษัท ประกอบด้วยกรรมการอิสระผู้ทรงคุณวุฒิ 3 ท่าน
ซึ่งมีประสบการณ์ในด้านต่างๆ เช่น การบริหาร การเงิน การบัญชี เศรษฐศาสตร์ และกฎหมาย
โดยมีนายเตชะพิทย์ แสงสิงแก้ว เป็นประธานกรรมการตรวจสอบ นายไพรัช เมฆอาภรณ์
และนายสมนึก ชัยเดชสุริยะ เป็นคณะกรรมการตรวจสอบ และมีหัวหน้าแผนกตรวจสอบภายใน
ทำหน้าที่เลขานุการคณะกรรมการตรวจสอบ

ในปี 2555 คณะกรรมการตรวจสอบมีการประชุมรวมทั้งสิ้น 4 ครั้ง
ซึ่งได้รวมถึงการประชุมหารือร่วมกับผู้บริหาร ผู้ตรวจสอบภายใน และผู้สอบบัญชีของบริษัทฯ
คณะกรรมการตรวจสอบรายงานผลการประชุมและการดำเนินงานของคณะกรรมการตรวจสอบต่อที่ประชุมคณะกรรมการบริษัททุกไตรมาส
ทั้งนี้ คณะกรรมการตรวจสอบปฏิบัติหน้าที่ตามที่กำหนดไว้ในกฎบัตรโดยครบถ้วน
ปรากฏสาระสำคัญสรุปได้ดังนี้

-   สอบทานความถูกต้อง ครบถ้วน เชื่อถือได้ โปร่งใส
    และการเปิดเผยข้อมูลที่เพียงพอของงบการเงินรายไตรมาส และงบการเงินประจำปี 2555
    ของบริษัท และบริษัทย่อย ก่อนที่จะนำเสนอคณะกรรมการบริษัท

-   สอบทานความเพียงพอของระบบการควบคุมภายในของบริษัทว่ามีประสิทธิภาพ
    และประสิทธิผลเพียงพอที่สามารถป้องกันหรือลดความผิดพลาด ความเสียหาย หรือการทุจริต

-   สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และกฎหมายอื่นๆ ที่เกี่ยวข้องกับธุรกิจของบริษัท

-   สอบทานงานตรวจสอบภายในโดยให้ความเห็นชอบแผนการตรวจสอบภายในประจำปี
    รับทราบผลการตรวจสอบ รวมทั้งแนะแนวทางการรายงานติดตามผล การปรับปรุงแก้ไข
    เพื่อให้งานตรวจสอบภายในดำเนินการอย่างเหมาะสมและมีประสิทธิผล

-   พิจารณาคัดเลือกเสนอแต่งตั้ง และเสนอค่าตอบแทนผู้สอบบัญชี
    เพื่อนำเสนอต่อคณะกรรมการบริษัท โดยได้พิจารณาเสนอแต่งตั้งให้คุณศิราภรณ์ เอื้ออนันต์กุล
    ผู้สอบบัญชีรับอนุญาตเลขที่ 3844 และ/หรือ คุณศุภชัย ปัญญาวัฒโน ผู้สอบบัญชีรับอนุญาตเลขที่
    3930 และ/หรือ คุณกฤษฎา เลิศวนา ผู้สอบบัญชีรับอนุญาตเลขที่ 4958 แห่งบริษัทสำนักงาน
    เอินส์ท แอนด์ ยัง จำกัด เป็นผู้สอบบัญชีของบริษัทประจำปี 2555
    ซึ่งมีคุณสมบัติเป็นที่น่าเชื่อถือและปฏิบัติหน้าที่ตามมาตรฐานการประกอบวิชาชีพการบัญชีการสอบบัญชี
    โดยกำหนดค่าตอบแทนผู้สอบบัญชีเป็นจำนวนเงินไม่เกิน 1,235,000 บาท
    ให้ที่ประชุมคณะกรรมการบริษัทพิจารณา ให้ความเห็นชอบและนำเสนอในที่ประชุมผู้ถือหุ้นอนุมัติ

โดยสรุป คณะกรรมการตรวจสอบมีความเห็นว่า ในปี 2555 งบการเงินของบริษัทฯ
และบริษัทย่อยได้จัดทำขึ้นตามหลักการบัญชีที่รับรองทั่วไป มีการเปิดเผยข้อมูลอย่างเพียงพอ
มีความถูกต้อง ครบถ้วน เชื่อถือได้ ระบบการควบคุมภายในมีประสิทธิภาพและประสิทธิผลเพียงพอ
การดำเนินธุรกิจของบริษัทฯ และบริษัทย่อย
สอดคล้องกับกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย หรือกฎหมายอื่นที่เกี่ยวข้อง

  []

(นายเตชะพิทย์ แสงสิงแก้ว)

ประธานคณะกรรมการตรวจสอบ